Potterpreken

Utkast til preken til pottergudstjeneste i Fagerborg kirke

Det er helt genialt med norsk påske - at den kommer om våren. Naturen viser oss at mens alt har virket mørkt og kaldt, vissent og dødt, så har livskreftene arbeidet, dypt nede og inne i skjul - og nå spirer og gror og spretter det overalt. Det skjøre og sårbare livet er fullt av sprengkraft - det baner seg vei og lar seg ikke stoppe.

Påske er for mange påskekrim, påskenøtter, påskesol, påskefjell. Påskekonserter. Kafèliv. Ferie med familie eller venner. For noen av oss er det PotterPåske for første gang, og mange sterke gudstjenester senere i uka med mye flott musikk. For andre er det en uke som alle andre; bare stillere, sårere, mer ensom. Og for andre igjen er det ikke en påske som alle andre påsker, men denne påsken 2017, da de fødte sitt første barn, mistet pappa, slo opp med kjæresten, flyttet hjemmefra, fikk en diagnose, møtte veggen.

Påsken er årets mest intense uke i kirken. Breddfull. Av hyllet liv og grusom død. Av sterkt vennskap og rått svik. Av uutholdelig lidelse og himmelsk glede. Av svart motløshet og tynt håp. Av en kjærlighet som er sterkere enn alt. Påsken rommer alt - og det gjør livet også.

Vi er midtveis i vårt Potter filmmaraton - og vi er i gang med påskeuka.

På gravsteinen til Lilly og Jakob Potter, står det et bibelvers, fra 1.Korinterbrev 15, 26: «Den siste fiende som tilintetgjøres det er døden.» Dèt er påskens budskap - at siste ord er sagt, og at det ikke er mørkets, ondskapens og dødens ord, men at det er Guds, livets og kjærlighetens ord.

Paulus skriver i Romerne 8 i Bibelen:

For jeg er viss på at verken død eller liv, verken engler eller krefter, verken det som nå er eller det som kommer, eller noen makt, 39 verken det som er i det høye eller i det dype, eller noen annen skapning, skal kunne skille oss fra Guds kjærlighet i Kristus Jesus, vår Herre.

Ingenting skal kunne skille oss fra Guds kjærlighet i Jesus Kristus, vår Herre.

Ingenting. Fordi den guddommelige kjærligheten som ga seg selv for oss alle, er sterkere enn alt som truer, ødelegger, overvelder oss.

Verden slik den er nå, er både fantastisk og forferdelig. Forfatteren Bjørneboe skrev at «verden er full av stjerner og ekskrementer», og det er den virkelig. Full av kosmisk og magisk skjønnhet - og drit og møkk, både bokstavelig og i overført betydning. Det kan være fristende om man har det bra, å bare lukke øynene for andres nød, for urett og lidelse som ikke rammer en selv. Men både Bibelen og Potter-bøkene viser oss at det ikke nytter å lukke øynene for det som er ondt og vondt. Fordi da øker ondskapen og uretten.

I vår sekulære verden forbinder vi fort kampen mot det onde med myter og eventyr. For min del tror jeg det er fordi et sekulært syn på verden går glipp av en god del ting. Mye går under radaren. Slik de ikke-magiske menneskene i Potter-universet ikke ser sporene av den magiske verden (sånn stort sett) fordi de ikke venter å se det. Vi har lett for å si «Vi tror fordi vi ser det» - men det omvendte er til dels også sant: «vi ser fordi vi tror det.»

Jeg tror det pågår en kamp mellom godt og ondt i verden. Den er ikke «på lat» som vi sa da jeg var barn. Potter-universet viser oss en konstruktiv måte å omgås ondskapen på. Den skal verken dyrkes, over-fryktes, eller forties. Vi skal ikke unnlate å nevne den ved navn, slik de gjør med Voldemort. Frykt for navnet øker frykten for den som bærer navnet. Vi skal selvfølgelig heller ikke se demoner og dødsetere bak hver busk og hvert hjørne. Men det er viktig å ta dette på alvor. Ellers blir det jo nokså vanskelig å forstå påsken - og forstå hvorfor Jesus måtte dø.

Ja, hvorfor måtte Jesus dø? De politiske myndigheter ville vel peke på at han var eller i hvert fall ble oppfattet som en opprører; en som truet lov og orden. Det jødiske lederskapet ville antakeligvis si det samme - og samtidig peke på blasfemiske uttalelser og manglende respekt for den religiøse loven. Kristen teologi har på litt ulike måter hevdet at Jesus måtte dø for å sone menneskenes synd og forsone verden med Gud. At fellesskapet mellom Gud og mennesker forutsatte et oppgjør med det onde i oss og rundt oss, og at Jesus som sann Gud og sant menneske var den eneste som kunne gjøre det. At den allmektige Gud, gjennom å gjøre seg AVmektig og gi seg selv i kjærlighet til oss, fant en måte å vinne over Den onde makt i verden på. Som vi sier i nattverdliturgien: «Ære være ham for kjærligheten som er sterkere enn døden.»

Som prest i Den norske kirke, er jeg med på mange barnedåp - med glede. En gang jeg døpte lille Stella, sto storebror Jakob og fulgte nøye med på det hele. Da jeg tegnet Stella med korsets tegn «til et vitnesbyrd om at du skal tilhøre den korsfestede og oppstandne Jesus Kristus og tro på ham», sa Jakob, sånn passe høyt: «Hva er det du gjør med henda?!» Han virket litt skeptisk til at jeg drev og klusset sånn over lillesøstra hans. Etterpå snakket Jakob og jeg om korsets tegn - og om Harry Potter (vi var nemlig begge hardcore Harry Potter fans). Trollmannen Harry har jo et berømt lynarr i pannen. Det fikk han da den onde fyrst Voldemort prøvde å drepe ham med en forbannelse. Harrys mamma kastet seg mellom - hun døde, men reddet livet til sønnen sin. Han ble bare merket - med et merke som både minnet ham på ondskapens og dødens realitet, og på den kjærligheten som er sterkere enn alt og som ga ham et vern i møte med den onde.

Den som blir døpt, blir merket med et tegn som minner oss på ondskapens og dødens realitet, og på den guddommelige kjærligheten som er sterkere enn alt og som gir oss et vern i møte med det onde: Korsets tegn. Ingenting kan skille oss fra Guds kjærlighet i Jesus Kristus. Vi kan leve i lyset fra oppstandelsen. Gå ut i hverdagen med den tomme graven i ryggen. Gud ga seg selv - og gir seg selv i våre hender, når vi om litt kan gå til nattverd og få brød og vin.

Jeg bærer alltid to kors. Det som henger lengst ned, har en korsfestet Kristus, og minner meg på Gud selv korsfestet og alle verdens korsfestede. At vi aldri er alene og at jeg aldri må slutte å bry meg. Det øverste korset er tomt, og minner meg på kraften i oppstandelsen og den kjærligheten som ga seg selv for oss og i det er sterkere enn alt. Den siste fiende som tilintetgjøres er døden.